
Despre articol Rezumat 
Istoric: Folosind ca pretext un citat despre teorie atribuit lui José Ortega y Gasset (1883- 
Primit 3 octombrie 2019 1955), citat pe care Eugeniu Coșeriu (1921-2002) l-a reprodus deformat într-o 
Acceptat 13 octombrie 2019 prelegere ţinută în limba română (în 1992), îmi propun—dincolo de identifi- 
Publicat 7 noiembrie 2019 carea lucrării filosofului spaniol din care a fost extras citatul în cauză—să fac o 
prezentare a concepţiilor celor doi savanţi cu privire la raportul dintre teorie și 
Cuvinte-cheie: realitate sau, altfel spus, dintre teorie și faptele investigate. La prima vedere, cele 
lingvistică două concepţii par similare, cu atît mai mult cu cît cei doi gînditori dau frecvent 
filosofie impresia că aparţin aceleiași mari familii de gîndire. Voi încerca să arăt aici în 
teorie ce puncte sînt convergente, respectiv divergente cele două viziuni, evidențiind, 
realitate totodată, unele consecinţe care derivă din ele, de interes și pentru filosofia lim- 
studiu empiric bajului. 


1. Preliminarii 


La 11 martie 1992, cu ocazia primirii titlului de doctor honoris causa al Universităţii „Babeş-Bolyai” din 
Cluj-Napoca, Eugeniu Coșeriu a ţinut în faţa celor prezenţi la ceremonie o prelegere referitoare la prin- 
cipiile lingvisticii ca știință a culturii. Prelegerea respectivă a fost consemnată și publicată, în același an, 
în revista „Apostrof ”l Tema nu era una nouă, savantul avînd obiceiul să expună în astfel de împrejurări 
principiile cercetării de tip umanist, principii care l-au călăuzit permanent (fie şi intuitiv sau implicit, la 
început) în activitatea sa ştiinţifică (Coșeriu, 1992a,b, 1993, 1997b, 1999, 2004a,b). 

Nu voi insista aici asupra principiilor ca atare (al realismului, al umanismului, al tradiției, al antidog- 
matismului şi al vesponsabilității sociale), pe care Coșeriu le-a prezentat pentru prima dată, într-o formă 
explicită și justificată, în discursul de recepţie prilejuit de alegerea sa, în 1977, ca membru al Academiei de 
Ştiinţe din Heidelberg (Coșeriu, 1977)”. Vreau doar să subliniez că, dincolo de firescul nucleu comun al 
tuturor acestor discursuri, prelegeri sau conferinţe, există—pe alocuri—și unele „variaţiuni”. Este motivul 
pentru care, în primele secţiuni ale acestui articol, mă voi ocupa de un element singular (probabil), și 
anume un citat din Ortega y Gasset pe care Coșeriu pare să-l fi întrebuințat numai în amintita prelegere 
de la Cluj; în acest scop, voi încerca să expun şi concepţia lui Coșeriu despre relaţia dintre teorie și realitatea 
limbajului. După ce voi fi elucidat originea citatului analizat, voi căuta să determin, în celelalte părți ale 
articolului, în ce măsură era îndreptăţit Coșeriu să recurgă la Ortega y Gasset ca suport pentru afirmaţiile 
sale despre aplicarea teoriilor lingvistice. Se înţelege că un asemenea demers mă obligă să prezint— fie şi 
în linii mari—și concepţia lui Ortega despre raportul dintre teorie și realitate. 

Fiind vorba de o temă de etică a ştiinţei, Coșeriu invocă—în sprijinul concepţiei sale lingvistice— 
diverși filosofi care l-au influenţat mai mult sau mai puţin în perioada formării sale: Platon, Hegel, Husserl, 

Leibniz ş.a. După cum avea să o mărturisească mai tîrziu, într-o conferință ţinută la Madrid (Coșeriu, 
1999, p. 41), pe José Ortega y Gasset Eugeniu Coșeriu avea să-l descopere şi să-l preţuiască abia la sfârșitul 
anilor ’50, în Uruguay, cînd concepția sa lingvistică era deja bine închegată. În consecință, Coșeriu va 
apela la Ortega, uneori, pentru a dobîndi o confirmare suplimentară a ideilor pe care și le formase (cele 
mai multe dintre ele) în mediul științific italian (cf. și Munteanu, 2019a). 


2. Teorie şi studiu empiric în lingvistică 


Care este, în definitiv, citatul lui Ortega pe care îl voi comenta în continuare? În prelegerea de la Cluj, 
Coșeriu recurge la gînditorul spaniol într-un punct al discursului său. Astfel, ajungînd la cel de-al doilea 
principiu al cercetării, principiul umanismului sau al „cunoaşterii originare” (după Husserl), Coșeriu apre- 
ciază că există mai multe corolare ale acestuia, dar se oprește doar la cel pe care îl consideră cu adevărat 
fundamental: 


„Este vorba de unitatea permanentă—în lingvistică şi în alte ştiinţe ale culturii, însă în lingvistică 
în mod particular, fiindcă aici au existat atitea devieri—żŝntre teorie și studiu empiric. Nu are 
niciun sens, dacă aici plecăm de la ceea ce este bekannt, să construim teorii independente de fapte 
şi să se spună, cum s-a spus uneori, că dacă teoria nu se aplică realităţii, tant pis pour la réalité; nu, 
de vină în acest caz este, oricum, teoria şi nu realitatea. Filosoful spaniol Ortega, vorbind despre 
această aberaţie, a teoriilor inaplicabile, spunea: «Una teoria que no se aplica no es una teoria, 
es una estupidez». Şi pentru fapte, aceasta înseamnă același lucru: nu există, în realitate, studiu 
empiric fără o teorie, cel puţin intuitivă, la bază. Un studiu empiric bine făcut, bine realizat, este 
deci şi o contribuţie la teorie, așa cum teoria este întotdeauna teorie a faptelor, teoria nefiind 
altceva decît recunoaşterea universalului în particular, în concret”. 


(Coșeriu, 19923, p. 11 şi 14) 


Înainte de a examina citatul extras din opera lui Ortega, voi face cîteva precizări la temă. Despre legătura 
dialectică dintre zeorie şi studiul faptelor Coșeriu discutase şi cu alte ocazii, şi chiar şi înainte de acel discurs 
de recepţie, din 1977, de la Academia din Heidelberg. O făcuse și în românește: de pildă, într-un interviu 
din 1974 acordat lui Nicolae Saramandu:: 


„După convingerea mea, teoria nu este o construcţie arbitrară și abstractă. Ea este, mai întîi, 
intuiţia universalului în fapte şi, apoi, formularea explicită și reflectată a acestui universal. Asta 
înseamnă, pentru mine, trei lucruri: (1) Nu există nicio opoziţie reală între studiul faptelor şi 
studiul teoretic. Teoria este întotdeauna teoria realităţii şi nu o construcţie a priori. (2) Tocmai 
pentru că teoria este reflectarea universalului prezent în fapte, realitatea nu poate fi ignorată. E 
nevoie să cunoşti fapte. Nu e adevărat că teoria este valabilă chiar dacă nu se aplică, fiind contra- 
zisă de fapte. (3) Teoria nu este un model abstract, care se aplică faptelor, ci chiar fundamentul 
cercetării empirice, pe care îl ai—într-o măsură—în mod intuitiv înainte de examinarea faptelor, 
în timpul cercetării lor şi după încheierea cercetării. Între teorie şi fapte există un raport dialectic: 
cercetarea faptelor depinde de teorie, dar, în același timp, influenţează teoria, astfel că teoria, la 
sfârşitul cercetării, nu mai este aceeași cu care ai început”. 


(Coșeriu, 1996, p. 164-165) 


Pe această linie, voi mai reproduce un paragraf din nota preliminară pe care Coșeriu a scris-o pentru cartea 
sa din 1978 (reeditată în 1987), Gramática, semántica, universales: 


SInterviul în cauză va fi reluat apoi, ca anexă, în cartea-interviu Lingvistica integrală realizată de Nicolae Saramandu în anii 


'90 (Coșeriu, 1996). 

„Teoria, în sensul său primar şi autentic, este aprehensiunea universalului în concret, în «fap- 
tele» înseși. Prin urmare, nu există nici distanță, nici conflict între « fapte » (sau investigație 
«empirică» ) şi teorie, ci investigația empirică și teoria sînt două forme complementare ale acele- 
iași activităţi. O prezentare şi interpretare rațională a unui fapt este, în același timp, o contribuție 
la teorie; iar o teorie veritabilă este, în același timp, interpretare rațională a «faptelor» ”. 


(Coșeriu, 1987, p. 10; trad. mea, Cr.M.) 


Această idee privind influența reciprocă, dinspre teorie către studiul faptelor şi invers, i-a fost sugerată 
lui Coșeriu (ori confirmată) de o concepție estetică. Dacă Benedetto Croce afirmase că în artă intuiţia 
coincide cu expresia, John Dewey, în schimb, susținuse că expresia, deși pleacă de la intuiţie, se întoarce 
asupra celei din urmă și o corectează, o nuanţează ș.a.m.d. Ideea i-a plăcut savantului român atît de mult, 
încât a adaptat-o la problemele care îl interesau în mod deosebit (Munteanu, 2015, p. 137). 


3. O contaminaţie ideatică intratextuală 


Dar să revenim la acea frază (citată mai sus) pe care Coșeriu o pune pe seama marelui gînditor José Ortega 
y Gasset: „Filosoful spaniol Ortega, vorbind despre această aberaţie, a teoriilor inaplicabile, spunea: « Una 
teoria que no se aplica no es una teoria, es una estupidez >". Fiindcă expunerea a fost una orală, nu avem o 
trimitere exactă la un text anume din opera (foarte întinsă) a lui Ortega y Gasset. Este destul de sigur că 
Eugeniu Coșeriu nu s-a folosit de vreo însemnare în acest caz, ci s-a bazat pe propria memorie (excepţio- 
nală, de altminteri). Faptul că lingvistul român a ţinut să ofere asistenţei citatul direct în spaniolă, şi nu în 
traducere, ar pleda pentru o reproducere fidelă a cuvintelor lui Ortega. Şi totuşi, de data aceasta, memoria 
pare să-i fi jucat feste lui Coșeriu, dar într-un fel motivat, aș zice. Vom vedea imediat cum. 

Cineva ar putea crede că, avînd la îndemînă seria de „opere complete” (Obras Completas) ale lui Ortega 
y Gasset în format pdf, care îţi permite să verifici rapid de cîte ori apar cuvintele zeor/a, aplica, estupidez în 
fiecare volum, este foarte ușor să descoperi citatul cu pricina. Lucrurile nu stau deloc așa. Căutările de 
acest tip, pe care le-am efectuat pe întregul corpus aflat la dispoziţie, nu au scos nimic la iveală. Abia la 
lectura atentă a tuturor traducerilor românești existente (însumînd 15 volume; Ortega y Gasset, 1972, 
1973a, 1995, 1997a,b, 1999a,b,c,die, 2000, 2001, 2002, 2004, 2007) am descoperit ceea ce ar putea fi 
sursa citatului „misterios”. Contextul revelator— compus din două secvenţe aflate în capitole alăturate— 
se găsește în această carte a lui Ortega: Una interpretación de la historia universal (en torno a Toynbee) sau, 
după cum s-a transpus în românește, O interpretare a istoriei universale (pornind de la Toynbee). Astfel, în 
capitolul al X-lea, criticînd metoda empirică a istoricului britanic Arnold Toynbee (care raportase în mod 
defectuos nașterea unor civilizaţii din trecut la anumite rase), Ortega y Gasset spune în felul următor: 


„Între paranteze. Deunăzi, pentru a nu părea că-l pun pe seama lui Toynbee, acest om al metodei 
empirice, însă care nu ştie ce să facă cu un fapt ca acesta, atât de clar și pe care, fireşte, nu poate 
nici măcar să-l recunoască drept fapt, nu am spus că teoria cunoașterii şi metodologia actuală 
ştiu perfect că acestei metode empirice i se întîmplă ce se întîmpla cu impozitele la Roma, după 
cum arată faimosul text al unui profesor din Salamanca, şi anume, se aplică, dar nu există. Nu 
există metodă empirică în sensul pe care îl pretinde Toynbee. Toată ştiinţa este constructivă și 
construcţia este contrariul empirismului; de aceea, empirism înseamnă cu exactitate contrariul 
metodei. Cu totul altul este rolul pe care îl au faptele în construcţia unei teorii”. 


aÎn original: „La teoria, en su sentido primario y genuino, es aprehensión de lo universal en lo concreto, en los «hechos» 
mismos. No hay, por consiguiente, ni distancia ni conflicto entre «hechos» (o investigación < empirica ») y teoría, sino que 
la investigación empírica y la teoría son dos formas complementarias de la misma actividad. Una presentación e interpretación 
racional de un hecho es al mismo tiempo una contribución a la teoría; y una teoría auténtica es al mismo tiempo interpretación 
racional de «hechos»” (Coșeriu, 1987, p. 10). 

“Este şi aceasta o dovadă în plus că omul nu poate fi înlocuit (încă) pretutindeni şi în orişice privinţă de computer. Acesta 
din urmă poate fi programat să găsească / identifice anumite lucruri, dar nu poate descoperi (deocamdată) anumite relaţii între 
acele lucruri, așa cum o face omul, mai ales în domeniile în care sensul joacă un rol determinant. 

(Ortega y Gasset, 1999c, p. 271) 


Sare în ochi, deocamdată, această formulare: „...acestei metode empirice i se întîmplă ce se întîmpla cu impo- 
zitele la Roma |...], se aplică, dar nu există” („...a ese método empírico le acontece lo que a los impuestos en Roma 
[...], que es que empiezan por no existir”). După cum se observă, doar în traducerea românească apare verbul 
a aplica; în originalul spaniol, sensul ar fi următorul: “..încep prin a nu existać. Chiar dacă traducătorul 
român a redat bine conţinutul, versiunea sa este mai puţin fidelă şi ne-ar putea induce în eroare în acest caz. 
Totuși, ceea ce contează este continuarea, în care apare şi termenul zeorie: „Toată ştiinţa este constructivă 
şi construcţia este contrariul empirismului; de aceea, empirism înseamnă cu exactitate contrariul metodei. 
Cu totul altul este rolul pe care îl au faptele în construcţia unei teorii”. Într-adevăr, în acest paragraf, 
dar chiar și mai departe în același volum (Ortega y Gasset, 1999, p. 274-275), concepţia despre teorie 
a lui Ortega se vădește a fi compatibilă (în linii mari) cu cea a lui Coșeriu; deci, este posibil ca acest 
paragraf să-i fi reţinut, mai întîi, atenţia savantului român. Însă încă nu am ajuns la ceea ce ne interesează, 
adică la un enunţ similar celui rostit de Coșeriu în acea prelegere. Ei bine, în capitolul învecinat, al XI- 
lea, criticîndu-l iarăși pe Toynbee (fiindcă nu acordase și secetei, alături de potop, cuvenita însemnătate 
mitologică), Ortega face, la un moment dat, acest comentariu într-o consistentă notă de subsol: 


„Cînd am făcut deunăzi aluzie la mitul potopului, m-am referit, desigur, la acea tradiţie sumero- 
acadiană care era cea despre care vorbim. Mai ales că a numi ceva un mit nu înseamnă că i se neagă 
un fond de realitate. Dimpotrivă. Nimic nu este mit dacă nu este extras din măduva unei experiențe 
umane reale. Cind aceasta lipseşte, nu se numeste «mit», se numeşte pur și simplu «prostie». Este 
dureros și o rușine ca aceste observaţii să fie necesare şi să apară aceste rezerve care ar trebui să fie 
inutile pentru persoane de o cultură medie, însă nu știu ce plutește în aerul intelectual al Spaniei 
de azi pentru că se pare că aici stau suspendate o ignoranță și o monotonie a minţii într-adevăr 
dureroase care obligă la asumarea tuturor acestor precauţii grotești”. 


(Ortega y Gasset, 1999c, p. 296-297)” 


În consecință, contextul originar (introdus, ca și în celălalt paragraf, tot prin expresia el otro día 'deunăzi”) 
pare să fie acesta referitor la mit: „Nimic nu este mit dacă nu este extras din măduva unei experiențe 
umane reale. Cind aceasta lipseste, nu se numeste «mit», se numeşte pur şi simplu «prostie»”. Mitul este 
şi el o explicație, un fel de „teorie naivă” cu privire la realitate; în felul acesta s-ar justifica suprapunerea 
celor două concepte— ‘teorie’? și “mit'—și substituirea operate de Coșeriu. În originalul spaniol apare însă 
cuvîntul zontería (care rimează cu feor/a), şi nu estupidez: „Nada es mito si no lleva dentro la médula de una 


5 Aici şi în continuare evidenţierile cu italice îmi aparţin. În original, textul sună astfel: „Entre paréntesis. El otro dia, por 
no parecer que hacía una carga sobre Toynbee, este hombre del método empírico pero que no sabe qué hacer con un hecho 
como este, tan claro y que, naturalmente, no puede menos de reconocer como hecho, no dije que la teoria del conocimiento y la 
metodologia actuales saben perfectamente que a ese método empírico le acontece lo que a los impuestos en Roma, según el famoso 
texto de un profesor de Salamanca, que es que empiezan por no existir. No hay método empírico en el sentido que pretende 
Toynbee. Toda ciencia es constructiva y la construcción es lo contrario del empirismo; por eso empirismo es lo más contrario 
que cabe del método. Otra cosa es el papel que tengan los hechos en la construcción de una teoria” (Ortega y Gasset, 1965b, 
p. 182). 

*Şi într-o prelegere din 1940, Ortega trimisese la respectivul text spaniol (de pe la 1900) despre dreptul roman (și la formula 
referitoare la impozite), apreciind că era un text naiv (Ortega y Gasset, 1984, p. 44-45). 

7În original: „Cuando el otro dia aludí al mito del diluvio me refería, claro está, a esta tradición sumerio-acadia, que era 
de lo que hablábamos. Sobre que llamar a algo mito no supone que se le niegue un fondo de realidad. Todo lo contrario. 
Nada es mito si no lleva dentro la médula de una experiencia humana real. Cuando esto falta no se le llama «mito», se le llama 
simplemente «tontería». Es una pena y una vergüenza que sea menester hacer estas observaciones y poner estas reservas, que 
debían ser innecesarias para personas medianamente cultas, pero yo no sé qué hay en el aire intelectual de España hoy que parece 
que en él están suspendidas una ignorancia y una insipidez demente verdaderamente penosas, que obligan a tomar todas estas 
precauciones grotescas” (Ortega y Gasset, 1965b, p. 197-198). 

8Neîndoielnic, despre teorie (sau teorii) discută Ortega și în (multe) alte locuri (vezi, de exemplu, Ortega y Gasset, 1999d, 
p. 84-85 şi 116), însă în niciun alt loc din opera sa nu am găsit „teoria inaplicabilă” pusă în relație cu prostia. 

experiencia humana real. Cuando esto falta no se le llama «mito», se le llama simplemente <tonteria >”. Este 
posibil ca înlocuirea sinonimică să fi fost făcută de Coșeriu sub efectul termenului żnsipidez, aflat, în același 
comentariu, puțin mai încolo, într-un frază privitoare tot la neștiință: „...una ignorancia y una insipidez 
demente verdaderamente penosas” („...0 ignoranță și o monotonie a minţii într-adevăr dureroase”). 

Luînd ca model sintagme terminologice deja existente în lingvistică, precum contaminaţie lexicală şi 
contaminaţie fiazeologică, am putea spune că avem de-a face aici cu un fel de conzaminaţie ideatică intra- 
textuală, întrucît Coșeriu dă impresia că a contopit într-o frază două idei aflate în paragrafe diferite din 
aceeaşi operă filosofică. 

Dată fiind pasiunea lui Coșeriu pentru istorie în general, cred că era absolut normal ca el—imediat 
ce va fi avut ocazia—să fi citit Una interpretación de la historia universal (en torno a Toynbee), alături de 
Historia como sistema (pe care o citase, încă din 1957, în Sincronia, diacronía e historia). Dacă o atare 
lectură îmi pare destul de sigură, în schimb nu ştiu care va fi fost distanţa în timp (cu impact asupra 
memoriei) între momentul lecturii respective și momentul citării prilejuite de prelegerea de la Cluj. În 
orice caz, astfel de investigaţii, odată finalizate, ne aduc aceleași satisfacţii pe care le trăim, bunăoară, atunci 
cînd descoperim (şi propunem) o nouă etimologic. 


4. Ortega y Gasset și teoria în calitate de construcţie imaginară 


Ne putem întreba acum dacă își va fi format Coșeriu, în urma lecturilor, o opinie adecvată cu privire la 
modul în care înţelegea Ortega conceptul de ‘teorie ştiinţifică! În lipsa unei tratări mai dezvoltate a acestei 
probleme (de vreme ce nu am descoperit ca E. Coșeriu să fi scris măcar cîteva paragrafe laolaltă despre 
Ortega), nu putem face aici decît unele presupuneri mai mult sau mai puţin argumentate. 

Dacă Eugeniu Coșeriu ar fi citit anumite cărți ale lui José Ortega y Gasset (En torno a Galileo, La idea 
de principio en Leibniz y la evolución de la teoria deductiva, Sobre la razón histórica etc.), el ar fi observat, 
probabil, că filosoful spaniol nu avea deloc tendința să asocieze “teoria cu ‘prostia (nici ca tonterfa, nici ca 
estupidez), nici măcar atunci cînd cea dintii avea prea puţin de-a face cu realitatea. Pentru Ortega, teoria re- 
prezintă o construcție a imaginației omului de ştiinţă, o construcție mentală menită să orienteze cercetarea 
(Ortega y Gasset, 1984, p. 64). De altminteri, chiar în cartea O interpretare a istoriei universale, la cîteva 
paragrafe distanță de locul deja examinat, Ortega insistă asupra caracterului de construcţie imaginară al 
teoriilor ştiinţifice. Referindu-se la o idee proprie, potrivit căreia „conturul geografic generează civilizaţia”, 
Ortega o consideră o idee excelentă, adăugînd: 


„Însă această idee nu este empirică; este exact contrariul, este o ipoteză, și orice ipoteză este o 
construcţie și de aceea este știință autentică; de aceea este o teorie autentică. Ideile, în măsura 
în care merită acest nume exigent, nu sînt niciodată o simplă receptare de presupuse realităţi, 
ci sînt construcţii de posibilități; aşadar, imagini pure care ne aparţin sau idei pure, așa cum a 
demonstrat acum douzeci și patru de secole, odată pentru totdeauna, Platon din Atena, fiul lui 
Ariston; demonstraţie care, după mine, nu poate fi comparată cu nici o alta, fiind descoperirea 
sublimă şi cea mai eficace făcută pînă acum pe planeta pe care o locuim, şi care azi, mai mult ca 
oricînd, reprezintă alfa și omega ale oricărui exerciţiu științific”. 


(Ortega y Gasset, 1999c, p. 274-275) 


Dar fiindcă Eugeniu Coșeriu era interesat îndeosebi de ştiinţele umaniste ori culturale, modul său de a pune 
problema (atrăgîndu-l în discuție, ca atare, și pe Ortega y Gasset) este explicabil. Pornind de la conceptul 


“În original: „Pero esa idea no es empirica; es todo lo contrario, es una hipótesis, y toda hipótesis es una construcción, y por 
eso es autentica ciencia, por eso es autentica teoria. Las ideas, en cuanto merecen este exigente nombre de ideas, no son nunca 
mera recepción de presuntas realidades, sino que son construcciones de posibilidades; por tanto, puras imaginaciones nuestras 
o ideas puras, según averiguó hace veinticuatro siglos, de una vez para siempre, Platón de Atenas, hijo de Aristón; averiguación 
que, a mi entender, es, sin comparación posible con ningún otro, el descubrimiento más sublime y eficaz que se ha hecho hasta 
ahora en el planeta que habitamos y que hoy más que nunca constituye el alfa y omega de todo ejercicio cientifico” (Ortega y 


Gasset, 1965b, p. 184). 

de “cunoaștere originară (lansat de Husserl), Coșeriu era convins că—în cazul ştiinţelor umaniste—omul 
(de știință) are o intuiţie sigură cu privire la activităţile culturale, deoarece el este subiectul (autorul) acestor 
activităţi. Prin urmare, în cazul lingvisticii (văzută ca ştiinţă a culturii), lingvistul pleacă sau ar trebui să 
plece întotdeauna de la intuiţia sa sigură (o cunoaștere nereflexivă) de vorbitor. Din acest motiv (şi pe 
acest teren), Coşeriu ajunge să aprecieze că o teorie care nu are legătură cu realitatea (limbajului) este 
„una estupidez”. Mai mult decît atît, el obişnuia să întrebuinţeze termenul de ipoteză numai cu referire la 
ştiinţele naturii, adică îl rezerva exclusiv pentru domeniul în care o astfel de „teorie” este abandonată sau 
respinsă dacă, în urma verificării (ori a experimentului), nu corespunde defel realităţii investigate (Coșeriu, 
1992a, p. 11 sau 2000, p. 49-54). 

Într-adevăr, Ortega y Gasset are în vedere, cu precădere, ştiinţele naturii (şi, desigur, ştiinţele formale 
sau matematice) atunci cînd vorbeşte despre teorii în calitatea lor de construcţii ale imaginaţiei. Lucrul 
acesta se vădeşte mai cu seamă în studiile pe care le-a dedicat unor ginditori precum Galileo şi Leibniz. 
De pildă, după Ortega, unul dintre marile merite ale lui Galileo rezidă în faptul de a fi dovedit—prin 
exemplul cercetărilor proprii din domeniul fizicii, construind mental și ideal o „realitate”—că ştiinţa este 
atât un rezultat al imaginaţiei, cît și al observaţiei, o „descoperire” (sau „invenţie”) pe care filosoful spaniol 
o consideră valabilă şi pentru domeniul științelor istorice: 


„Ei bine, am convingerea că se apropie o splendidă înflorire a ştiinţelor istorice, deoarece istoricii 
vor reuși să trateze faptele istorice, mutatis mutandis, la fel cum Galileo începuse să trateze faptele 
fizice. Se vor convinge că ştiința—prin care se înţelege toată știința despre lucruri, fie acestea 
corporale ori spirituale—este atît un produs al imaginaţiei, cît şi al observaţiei, şi că cea din urmă 
nu este posibilă fără cea dintii; pe scurt, că ştiinţa este construcţie”. 


(Ortega y Gasset, 1964, p. 17; trad. mea, Cr.M.)!0 


În felul acesta, datorită caracterului său imaginativ, ştiinţa devine o soră a poeziei, cu precizarea— adaugă 
Ortega—că între imaginaţia lui Galileo și cea a unui poet există o deosebire radicală: imaginaţia lui Galileo 
este una exactă. 

Încă şi mai explicit este Ortega în cartea despre Leibniz, în care se ocupă, printre altele, și de trăsăturile 
ştiinţei moderne, cu o atenţie specială pentru „teoria fizică”, despre care ajunge să afirme („în termeni 
vulgarizatori”, după cum o admite) următoarele: „ceea ce teoria fizică ne spune, conţinutul său, nu are 
nimic de-a face cu Realitatea despre care ne vorbeşte” (Ortega y Gasset, 1965a, p. 78; trad. mea, Cr.M.)!!. 
Particularităţile acestui tip de exerciţiu intelectual sînt prezentate astfel: 


„Modul de gîndire practicat de «teoria fizică» începe prin a închide în ea însăşi acea teorie și a 
crea în mediul său fantastic o lume— sistem, ordine sau serie—de obiecte care nu seamănă deloc 
cu fenomenele reale. Acel sistem imaginar intrateoretic, chiar prin faptul de a fi imaginar (ca 
toată matematica), reușește să fie neechivoc”. 

(Ortega y Gasset, 1965a, p. 80; trad. mea, Cr.M.)'? 


Cu ajutorul experimentului, se compară apoi în4r-o manieră neechivocă ordinea obiectelor „fantastice” cu 
cea a fenomenelor reale pentru a se determina măsura în care cele din urmă alcătuiesc un sistem izomorf 


10În original: „Pues bien, yo tengo la convicción de que se avecina un espléndido florecimiento de las ciencias históricas 
debido a que los historiadores se resolverán a hacer mutatis mutandis, frente a los hechos históricos, lo mismo que Galileo inició 
frente a los fisicos. Se convencerân de que la ciencia, se entiende toda ciencia de cosas, sean éstas corporales o espirituales, es tanto 
obra de imaginación como de observación, que esta última no es posible sin aquella—en suma, que la ciencia es construcción” 
(Ortega y Gasset, 1964, p. 17). 

în original: „...en términos vulgares: lo que la teoria física nos dice, su contenido, no tiene que ver con la Realidad de la 
cual nos habla” (Ortega y Gasset, 1965a, p. 78). 

12În original: „El modo de pensar que ejercita la «teoria fisica» comienza por encerrar a esta dentro de si misma y crear 
en su ámbito fantástico un mundo— sistema, orden o serie—de objetos que no se parecen nada a los fenómenos reales. Ese 
sistema imaginario intrateórico, por lo mismo que es imaginario (como toda matemática), logra ser inequívoco” (Ortega y 


Gasset, 1965a, p. 80). 

cu sistemul celor dintii. Aşadar, experimentul (atunci cînd rezultatul este unul pozitiv), şi nu similaritatea, 
garantează corespondenţa dintre cele două serii / sisteme (cf. și Ortega y Gasset, 1963, p. 68). 

Pentru Ortega, Platon este cel care anticipează prin „metoda” sa ştiinţa modernă, şi nu Aristotel. Stagi- 
ritul porneşte (în ceea ce privește „adevărurile”) de la opinia publică sau de la „simţul comun”, menţinîndu- 
se foarte aproape de lucruri şi considerînd că proximitatea maximă a minţii faţă de realitate este asigurată 
de senzaţie. Platon, în schimb, procedează cu totul altfel: 


„Cînd Platon vrea să cunoască un lucru care se află în apropierea sa, prima acţiune pe care o 
întreprinde este să o ia la fugă în direcţia opusă, să se îndepărteze la infinit de el, să meargă dincolo 
de stele, și apoi, revenind dintr-un «loc supracelest», să vadă ce se poate spune cu sens despre 
lucrurile acestei lumi care sînt atît de lipsite de sens. Această platonică fugă în vederea abordării 
îmi pare cea mai genială invenţie de ordin teoretic care a avut loc vreodată pe această planetă; 
nimic altceva nu se poate compara cu ea”. 


(Ortega y Gasset, 1965a, p. 156-157; trad. mea, Cr.M.)!? 


Altfel spus, faptele (asemenea unor hieroglife care trebuie interpretate pentru a ajunge la mesajul dindără- 
tul lor) acoperă realitatea autentică. Pentru a ajunge la ca, omul de știință se retrage în sine mai întâi, con- 
struiește o realitate imaginară pură, apoi revine (ieşind din respectiva izolare mentală) cu această „teorie” 
construită, comparînd-o cu faptele reale care îl înconjoară. Dacă faptele realităţii imaginate se potrivesc cu 
faptele reale înconjurătoare, atunci înseamnă că realitatea (acoperită de faptele-hieroglife acum descifrate) 
a fost descoperită (Ortega y Gasset, 1958, p. 12-13). 

Evident, din aceea că o invenţie genială— procedeul construirii teoriei în imaginaţie— este utilă științei 
în general nu rezultă că toate teoriile produse astfel sînt bune. (Chiar la Platon se găsesc destule explicaţii 
eronate.) De exemplu, Ortega însuși—în pofida admiraţiei sale pentru celebrul filosof francez— combate 
teoria lui Descartes despre “conștiență (Ortega y Gasset, 1984, p. 45 şi urm.), tocmai fiindcă se dovedeşte 
a fi doar o construcţie imaginară. 

În astfel de cazuri, pentru mai multă rigoare, filosoful spaniol amintește o distincţie proprie la care ţine 
foarte mult, aceea dintre idei” și credințe” (Ortega y Gasset, 1999b). După cum omul este încredințat (fără 
a acorda atenţie, de obicei, acestui amănunt) că pămîntul pe care merge îi suportă greutatea sau că, ieșind 
din casă, va găsi înaintea ochilor aceeași stradă binecunoscută, tot așa el poate avea încredere în puterea 
rațiunii ca atare, fără să se încreadă neapărat și în ideile zămislite de ea. Credinzele (care, în concepţia lui 
Ortega, alcătuiesc cultura veritabilă) conferă siguranţă vieții noastre, în timp ce ideile nu au în mod necesar 
această calitate. Teoria (sau „ideea”) este, în principiu, practicabilă sau aplicabilă (iar partea serioasă a unei 
teorii o constituie chiar aplicarea ci, praxis-ul), dar—ţine Ortega să sublinieze—zeoria în sine este non- 
realitate şi imaginaţie (Ortega y Gasset, 1984, p. 34). 

Mai rămîne să lămurim de ce Ortega a susţinut (v. supra) că şi istoria (ca ştiinţă) procedează asemănător 
fizicii, operînd cu realități construite de imaginaţie. Această analogie este valabilă numai în punctul de 
plecare. Confruntat cu problema corpurilor care se mişcă (într-o diversitate de moduri și de direcţii), 
Galileo avea nevoie să stabilească o schemă sau o diagramă a mișcării, să „imagineze”—în primă instanţă— 
o structură esenţială și permanentă care să corespundă ulterior mișcărilor variate pe care el le observa. 
Altminteri, ştiinţa fizicii ar fi fost imposibilă. În opinia lui Ortega, istoria trebuie să opereze cu un concept 
similar, şi anume cu o structură obiectivă a vieţii, un fel de diagramă a vieții omenești în general (Ortega 
y Gasset, 1958, p. 18-19). În consecinţă, misiunea istoriei ar fi, pentru el, aceea de a cerceta în ce măsură 
a variat această structură de-a lungul epocilor, care au fost schimbările pe care le-a înregistrat ca în cursul 
evoluţiei / devenirii omului (Ortega y Gasset, 1958, p. 29). În acest scop, munca istoricului este, de fapt, 


13În original: „Cuando Platón quiere conocer una cosa que está a su vera, lo primero que hace es echar a correr en dirección 
opuesta, alejarse infinitamente de ella, irse más allá de los astros, y desde un « lugar supraceleste», viniendo en retorno, ver qué 
se puede decir con sentido sobre las cosas de este mundo que tanto carecen de él. Esta platónica fuga para acercarse me parece 
la invención más genial que en el orden teorético se ha hecho en el planeta, sin que quepa comparársele ninguna otra” (Ortega 


y Gasset, 1965a, p. 156-157). 

una de reconstrucție mentală a condițiilor obiective în care s-au petrecut anumite evenimente majore. Este 
necesar ca istoricul să interpreteze, să procedeze hermeneutic, fiind obligar—cînd vrea să înţeleagă, de 
pildă, un document dintr-o epocă veche—să aibă în vedere ori să afle cît mai mult din viaţa acelui autor 
(Ortega y Gasset, 1958, p. 17). Sînt exemplare, în acest sens, chiar studiile pe care Ortega y Gasset le-a 
dedicat unor pictori spanioli faimoși, precum Velázquez și Goya (Ortega y Gasset, 1972). 

Pe această linie, hermeneutica practicată (şi teoretizată) de Ortega se aseamănă destul de mult cu 
hermeneutica practicată (şi teoretizată) de Robin George Collingwood, mai ales cînd vine vorba despre 
ceea ce filosoful britanic numea „reconstituirea gîndului (din) trecut în propria minte a istoricului”, „in- 
capsularea trecutului în prezent” ş.a.m.d. La o atare hermeneutică aderase şi Coșeriu, punînd-o efectiv la 
lucru întru elucidarea unor probleme de etimologie sau de istorie a limbii (Munteanu, 2013). 


5. Idealism şi realism lingvistic 


Întrucît am început de la Coșeriu și de la lingvistică, se cuvine să încheiem în mod similar, evidențiind 
o altă convergență între concepţia savantului român şi cea a lui Ortega y Gasset (cf. Munteanu, 2019b). 
Coșeriu a susținut, cu diverse ocazii, că idealismul (lingvistic) este orientarea cea mai potrivită pentru cei 
care se ocupă de problemele limbajului: „Da, idealismul lingvistic, care pentru mine este nu idealism, ci 
este realism lingvistic, cum a spus apoi domnul Copceag într-un articol” (Coșeriu, 1996, p. 10)". Deşi 
tributar, într-o măsură însemnată, idealismului (ca viziune filosofică, îndeosebi)", Coșeriu a acceptat ca 
doctrina sa lingvistică să fie caracterizată prin sintagma „realism lingvistic”, deoarece (după cum o declara 
frecvent) îşi construise teoria într-un mod coerent și unitar pornind întotdeauna de la realitatea limbaju- 
lui!€ şi criticîndu-i pe cei care procedaseră invers, adică printr-un „veritabil zransitus ab intellectu ad rem” 
(Coșeriu, 1997a, p. 15)”. 

Să remarcăm că aceste două concepte (orientări)— idealismul” și realismul —nu sînt antagonice nici 
în filosofia ca atare, odată ce sînt înțelese corespunzător. José Ortega y Gasset făcuse încă din anul 1910 
(într-un studiu de estetică, Adán en el Paraíso [ „Adam în Paradis”]) cîteva observaţii interesante în legătură 
cu utilizarea improprie a termenului ¿dealism. El susţinea că (în contemporanitatea sa) ajunsese să fie 
considerat drept idealist „cel care încearcă să introducă în climatul ambient proiecte adecvate altor clime, 
cel care umblă adormit prin lume” („el que trata de introducir en el clima ambiente proyectos adecuados 
a otros climas, el que camina dormido por el mundo”), adică o persoană romantică și visătoare. Filosoful 
spaniol ţinea atunci să precizeze care ar fi trebuit să fie interpretarea corectă a termenului: 


„Istoric vorbind, cuvîntul see vine de la Platon. Şi Platon a numit idei conceptele matema- 
tice. Şi le-a numit astfel simplu și exclusiv pentru că sînt nişte instrumente mentale ce slujesc la 
construirea lucrurilor concrete. Fără numere, fără plus şi minus, care sînt idei, acele presupuse 
realităţi sensibile pe care le numim lucruri n-ar exista pentru noi. Așa încît pentru o idee este 
esenţială aplicarea ei la concret, aptitudinea ei de a fi realizată. Adevăratul idealist nu copiază, 
așadar, nebulozităţile naive care-i trec prin creier, ci se cufundă cu fervoare în haosul presupuselor 
realități și caută în ele un principiu de orientare pentru a le domina, pentru a pune cu toată 
puterea stăpînire pe res, pe lucruri, care îi sînt unica preocupare și unica muză. Idealismul ar 
trebui să se numească la drept vorbind realism”. 


"4Într-un articol omagial din 1981 (publicat în spaniolă), Dumitru Copceag propusese denumirea de realism lingvistic 
pentru teoria lingvistică a lui Coșeriu (vezi Copceag, 2002, p. 100). 

15Să consemnăm amănuntul că—parafrazînd titlul unei celebre lucrări aparținîndu-i lui Karl Vossler, Positivismus und 
Idealismus in der Sprachwissenschafi (publicată la Heidelberg în 1904)— lingvistul K. Rogger a scris articolul Idealismus und 
Realismus in der Sprachwissenschaji (apărut în „Zeitschrift für romanische Philologie”, 75 (5-6), 1959, p. 403-438). 

16Vezi, de pildă, cele spuse de Coșeriu în anii "60, cînd avea deja în proces de structurare „una teoria lingüística coherente 
y, al mismo tiempo, conforme al objeto lenguaje” (Coșeriu, 1967, p.7). 

17 Idee afirmată şi astfel: „Aparentele conflicte dintre rațiune şi realitate sînt întotdeauna conflicte ale rațiunii cu sine însăși, 
căci nu realitatea trebuie să se adapteze intelectului, ci viceversa” (Coșeriu, 19973, p. 15). 

(Ortega y Gasset, 2000, p. 90-91)" 


Punctele de vedere ale celor doi— Coșeriu şi Ortega—sînt, măcar parțial, diferite. Coşeriu este, în esență, 
aristotelic, cînd vine vorba de cunoaștere şi de limbaj, în timp ce Ortega rămîne platonic și în aceste 
privinţe. „Captarea universalului în faptul concret” este o idee care străbate ca un fir roşu concepţia lui 
Coșeriu, și aceasta se vădeşte din felul în care defineşte el fie 'semnificatul lingvistic, fie “teoria, fie “literatura 
(artistică) (Munteanu, 2010, p. 112-113). Mergînd pe urmele lui Aristotel, Coșeriu era încredinţat că 
semnificatele (sau conceptele) iau naștere printr-o operaţie a intelectului numită de Stagirit (în De anima) 
„cunoaşterea indivizibilului” (7desis tón adiairtton ori, în terminologia scolasticilor, apprehensio simplex), 
o operaţie prin care se obţine intuiţia unitară a unui mod de a fi sau, altfel spus, esenţa lucrurilor (Mun- 
teanu, 2012). În schimb, Ortega aplică (ori admite) „reţeta” lui Platon nu doar în zona formării teoriilor, 
ci chiar și în regiunea apariţiei semnificatelor / conceptelor (cf. Ortega y Gasset, 1999d, p. 391-398). 
El susţine că, pentru a cunoaște un lucru „prins” în realitatea permanent mișcătoare, este necesar ca— 
plecând, totuşi, de la acesta prin abstragerea unor trăsături— să ne retragem în sinea noastră (în „lumea” 
lui Platon) elaborînd conceptul (sau „ideea”) aferent(ă). Reîntorcîndu-ne apoi asupra lumii, direcționăm 
conceptul / ideea înspre lucru pentru a-l cunoaște mai bine (Ortega y Gasset, 1984, p. 100-115). Pentru 
o mai bună înţelegere a întregii problematici, ar fi nevoie să prezentăm 72 extenso teoria lui Ortega privind 
cunoaşterea, concepţia sa despre intelect (cu logicitatea acestuia vs. ilogicitatea realității)? etc., dar nu 


putem intra în amănunte, fiindcă discuţia ar depăşi cadrul pe care ni l-am propus aici”. 


6. Concluzii 


Să ne reamintim că, în viziunea lui Coșeriu, teoria (mai ales cînd ne referim la domeniul ştiinţelor uma- 
niste) „nu este o construcţie arbitrară și abstractă” (v. supra, Sec. 2). După cele expuse, cred că putem 
conchide că Ortega y Gasset, deși vedea în teorie „o construcţie imaginară””!, ar fi fost şi el de acord că 
o teorie nu trebuie să fie „arbitrară”. În construcţia unei teorii se pleacă întotdeauna, mai mult sau mai 
puţin, de la realitate. Cît despre „substratul” filosofic diferit al concepţiilor celor doi savanţi, s-ar părea că 
deosebirile nu sînt chiar atît de ireconciliabile... În acest sens, merită amintită o reflecţie a filosofului A. 
N. Whitehead: Aristotel „a disecat peşti avînd în cap gîndurile [=ideile] lui Platon” (Whitehead, 1967, 
p. 107). Aceasta vrea să însemne— explică filosoful britanic— că Stagiritul, chiar dacă va fi pornit de la 
activitatea teoretică a lui Platon, a învăţat să treacă „dincolo de teorie către observarea directă a detaliilor”, 
modificînd, corectînd sau infirmînd ideile magistrului său. 


15În original: „Históricamente, la palabra idea procede de Platón. Y Platón llamó ideas a los conceptos matemáticos. Y los 
llamó así pura y exclusivamente porque son como instrumentos mentales que sirven para construir las cosas concretas. Sin los 
números, sin el más y el menos, que son ideas, esas supuestas realidades sensibles que llamamos cosas no existirían para nosotros. 
De suerte que es esencial a una idea su aplicación a lo concreto, su aptitud a ser realizada. El verdadero idealista no copia, pues, 
las ingenuas vaguedades que cruzan su cerebro, sino que se hunde ardientemente en el caos de las supuestas realidades y busca 
entre ellas un principio de orientación para dominarlas, para apoderarse fortisimamente de la res, de las cosas, que son su única 
preocupación y su única musa. El idealismo verdaderamente habría de llamarse realismo” (Ortega y Gasset, 1966, p. 486). 

1În opinia lui Ortega, inteligența (sau rațiunea) funcționează în manieră logică (fiindcă intelectul este singurul din Univers 
care se conduce după principiul identității). Întrucît s-a crezut multă vreme (şi încă se mai crede) că tot ceea ce este real este și 
raţional (sau, altfel spus, că realitatea și rațiunea au o structură ori fibră comună; altminteri, cunoaşterea celei dintîi de către cea 
de-a doua nu ar fi posibilă), persistă tendința ca în procesul cunoașterii să fie adaptată realitatea la intelect, și nu invers (Ortega 
y Gasset, 1984, p. 113). 

CF, totuşi, Martinez del Castillo (2011), pentru înfăţişarea concepției lui Ortega y Gasset. Îmi exprim rezerve însă față de 
modul în care J. G. Martinez del Castillo—pentru a dezvolta o lingüística del decir—combină ideile lui Coșeriu despre limbaj 
cu cele ale lui Ortega. 

2l Fără îndoială, omul de ştiinţă are nevoie de imaginaţie în activitatea sa, și nu doar în sensul avut în vedere de Ortega 
y Gasset. De pildă, John Dewey aprecia că imaginaţia umple golurile, „rotunjeşte” ansamblul, atunci cînd teoria cuiva nu 
beneficiază de toate datele empirice necesare (similar, pesemne, felului în care un arheolog / restaurator reconstituie pentru 
muzeu un străvechi vas de lut din care au mai fost găsite doar cîteva fragmente). 

